
UDHËZOJ:

I. Në udhëzimin nr. 5222, datë 26.6.2015, “Për zbatimin e vendimit të Këshillit të Ministrave nr. 926, datë 29.12.2014, ‘Për kriteret e vlerësimit të pronës shtetërore që privatizohet apo transformohet dhe procedurën e shitjes’, të ndryshuar”, bëhen ndryshimet dhe shtesat si më poshtë vijojnë:
1. Kudo në këtë udhëzim, togfjalëshi “...pronë publike...” zëvendësohet me togfjalëshin “...pronë shtetërore...”.
2. Kudo në këtë udhëzim, fjala “...genplan...” zëvendësohet me togfjalëshin “...genplan/plan rilevimi...”. 
3. Kudo në këtë udhëzim, togfjalëshi “...Dega e shoqërive publike...” zëvendësohet me togfjalëshin “…struktura përgjegjëse për privatizim…”.
4. Kudo në këtë udhëzim, pas fjalës “qira/qirasë”, shtohet fjala “enfiteozë/enfiteozës”.
5. Pika 1 e udhëzimit, ndryshohet si më poshtë vijon:
“Në zbatim të pikës 1, kreu I, të VKM-së nr. 926, datë 29.12. 2014, të ndryshuar, këtij udhëzimi i nënshtrohen të gjitha pronat e paluajtshme shtetërore dhe pasuritë e luajtshme, objektet e veçanta, mjetet kryesore dhe mjetet e xhiros të ndërmarrjeve shtetërore dhe asetet e shoqërive tregtare të zbritura nga kapitali i tyre, të cilat plotësojnë kriteret për privatizim, sipas këtij vendimi. Të gjitha aktet nënligjore dhe administrative, për miratimin e privatizimeve dhe komisioneve përkatëse të vlerësimit, të nxjerra përpara hyrjes në fuqi të këtij vendimi, do të konsiderohen të vlefshme për sa kohë nuk ka një urdhër të ministrit përgjegjës për ekonominë për shfuqizimin e tyre.”.
6. Pika 2 e udhëzimit, ndryshohet si më poshtë vijon:
“Në zbatim të pikës 2, kreu I, të VKM-së nr. 926, datë 29.12.2014, të ndryshuar, institucionet qendrore dhe organet e njësive të vetëqeverisjes vendore dërgojnë kërkesat e tyre për privatizimin e pronave shtetërore që kanë në administrim ose në pronësi në ministrinë përgjegjëse për ekonominë. Ministri përgjegjës për ekonominë nxjerr urdhrin për fillimin e procedurave të privatizimit, sipas kërkesave të përmendura më sipër. Në rast se ministria përgjegjëse për ekonominë u kërkon institucioneve qendrore apo organeve të njësive të vetëqeverisjes vendore kërkesën për prononcim privatizimi për pronat e paluajtshme shtetërore që kanë në administrim ose në pronësi, këto institucione janë të detyruara që, brenda 30 (tridhjetë) ditëve nga data e marrjes së kërkesës, të dërgojnë mendimin e tyre për privatizimin e këtyre pasurive. Nëse institucionet qendrore apo organet e njësive të vetëqeverisjes vendore shprehen për mosprivatizimin e pronave shtetërore në administrim apo në pronësi, apo pronave shtetërore të institucioneve që kanë në varësi administrative, atëherë ato duhet ta argumentojnë qartë këtë fakt. Në rastet kur për objektet, që janë në pronësi të organeve të pushtetit vendor, është marrë vendimi i këshillit të njësive të qeverisjes vendore për privatizimin/tjetërsimin e tyre dhe këto objekte janë miratuar për t’u përfshirë në procedurë privatizimi, pas nxjerrjes së urdhrit të privatizimit nga ministri përgjegjës për ekonominë, struktura përgjegjëse për privatizimin njofton institucionin administrues/pronar të pronës shtetërore për fillimin e procedurave të privatizimit, me qëllim afishimin e njoftimit përkatës në ambientet e pronës shtetërore, për efekt njohjeje nga ish-pronarët.”.
7. Pika 3 e udhëzimit, ndryshohet si më poshtë vijon:
“Në zbatim të pikës 3, kreu I, të VKM-së nr. 926, datë 29.12.2014, të ndryshuar, Komisioni i vlerësimit të pronës shtetërore, në zbatim të këtij vendimi ngrihet nga ministri përgjegjës për ekonominë. Ky komision ka në përbërje të tij 3 (tre) anëtarë: përfaqësuesin e strukturës përgjegjëse për privatizim, një ekspert vlerësues të licencuar dhe një përfaqësues të ndërmarrjes apo institucionit në administrim/pronësi të të cilit ndodhet prona shtetërore. Komisioni kryesohet nga përfaqësuesi i strukturës përgjegjëse për privatizim. Sipas nevojave të procesit të vlerësimit të pronës shtetërore, ministri përgjegjës për ekonominë urdhëron që në komisionin e vlerësimit të marrë pjesë edhe një auditues apo ekspertë të tjerë të licencuar sipas procesit të vlerësimit.”.
8. Pika 4 e udhëzimit, ndryshohet si më poshtë vijon:
“Në zbatim të pikave 2, 3 dhe 4, të kreut II, të VKM-së nr. 926, datë 29.12.2014, të ndryshuar, Komisioni i vlerësimit inspekton dhe verifikon gjendjen reale të objektit dhe më pas eksperti/ekspertët vlerësues i/të licencuar i/të pasurisë së paluajtshme të këtij komisioni, brenda 15 (pesëmbëdhjetë) ditëve përgatitin në 5 (pesë) kopje origjinale genplani/plan rilevimi, i cili/të cilët mban/mbajnë përgjegjësi ligjore për hartimin e genplanit/planit të rilevimit dhe për saktësinë e matjeve teknike të kryera. Genplani/plan rilevimi i përgatitur ku përcaktohet qartë trualli nën objekt, trualli funksional dhe sipërfaqja e përgjithshme, i dorëzohet menjëherë nga eksperti, përfaqësuesit të strukturës përgjegjëse për privatizim. Nëse, pas hartimit të genplanit/plan rilevimit nga eksperti/ekspertët vlerësues, rezultojnë sipërfaqe trualli të lira (më shumë se sipërfaqja nën objekt dhe ajo funksionale), institucioni administrues, në zbatim të procedurave ligjore përkatëse, ia kalon ato Agjencisë së Trajtimit të Pronave, për përdorimin për fond kompensimi për ish-pronarët ose për kthim fizik.”.
9. Pika 5 e udhëzimit, ndryshohet si më poshtë vijon:
“Në zbatim të pikës 4, të kreut I, të VKM-së nr. 926, datë 29.12.2014, të ndryshuar, ekspertët vlerësues në përbërje të komisionit të vlerësimit të pronës shtetërore përzgjidhen nga ministri përgjegjës për ekonominë nga lista e ekspertëve të licencuar për vlerësimin e pasurive të paluajtshme, sipas fushës së vlerësimit dhe licencës përkatëse. Pagesa e ekspertit/ekspertëve vlerësues, si edhe çdo shpenzim për përgatitjen e dokumentacionit të vlerësimit përballohen nga ministria përgjegjëse për ekonominë.
Pagesa e ekspertëve përcaktohet, si më poshtë:
a) 5% e vlerës së objektit të vlerësuar deri në 10 000 000 (dhjetë milionë) lekë, por jo më pak se 100 000 (njëqind mijë) lekë pa TVSH;
b) 4% e vlerës së objektit të vlerësuar për vlera mbi 10 000 000 (dhjetë milionë) lekë, por jo më pak se 500 000 (pesëqind mijë) lekë dhe jo më shumë se 1 000 000 (një milion) lekë, pa TVSH.
Pagesa kryhet pas dorëzimit të raportit përfundimtar të vlerësimit dhe pranimit të tij nga struktura përgjegjëse për privatizimin. Në rast se raporti nuk pranohet për shkak të mangësive, struktura përgjegjëse njofton me shkrim ekspertin vlerësues, duke specifikuar arsyet e mospranimit dhe korrigjimet e kërkuara. Eksperti vlerësues është i detyruar të kryejë korrigjimet dhe ta ridorëzojë raportin. Pagesa kryhet vetëm pas dorëzimit të raportit të korrigjuar dhe pranimit të tij.”. 
10. Pikat 7 dhe 9 të udhëzimit shfuqizohen.
11. Pika 8 e udhëzimit ndryshohet si më poshtë vijon:
“Trualli që privatizohet konsiderohet sipërfaqja nën objekt dhe sipërfaqja funksionale (nëse ka) rreth tij, e përcaktuar sipas genplanit të objektit, që është pjesë e dokumentacionit të privatizimit që përgatit komisioni i vlerësimit sipas pikave 3 dhe 4, të kreut II, të VKM-së nr. 926, datë 29.12.2014, të ndryshuar. Për pronat shtetërore objekt të kontratave të qirasë/enfiteozës, të lidhura në zbatim të VKM-së nr. 54/2014, të ndryshuar, kontrata dhe anekset e saj merren në konsideratë për identifikimin e pronës objekt privatizimi. Sipërfaqja e truallit nën objekt dhe e truallit funksional përcaktohet dhe verifikohet në përputhje me kriteret dhe dokumentacionin tekniko-ligjor të parashikuar në VKM-në nr. 926, datë 29.12.2014, të ndryshuar”.
12. Pika 10 e udhëzimit, ndryshohet si më poshtë vijon:
“Ministria përgjegjëse për ekonominë i dërgon çdo 6 (gjashtë) muaj Agjencisë së Trajtimit të Pronave kërkesën rreth hartës së miratuar të çmimeve. Agjencia e Trajtimit të Pronave, brenda afatit të përcaktuar ligjor dërgon hartën e miratuar të çmimeve të truallit. Në rastet kur për vendndodhjen e pronës shtetërore që privatizohet çmimi i truallit nuk figuron në hartën e çmimeve, vlerësimi i pronës shtetërore kryhet sipas vlerës së tregut. Struktura përgjegjëse për privatizimin i vë në dispozicion komisionit të vlerësimit hartën e çmimeve, të miratuar me vendim të Këshillit të Ministrave, të konfirmuar çdo 6 (gjashtë) muaj nga Agjencia e Trajtimit të Pronave (ATP). Përcaktimi i vlerës së pronës shtetërore, në përputhje me hartën e çmimeve dhe legjislacionin në fuqi, si edhe përzgjedhja e metodologjisë së vlerësimit janë në përgjegjësinë e ekspertit vlerësues, i cili, në bazë të dokumentacionit, harton raportin përfundimtar të vlerësimit të pronës shtetërore.”.
13. Pikat 11, 11.1, 11.2, 11.3, dhe 11.4 të udhëzimit shfuqizohen.
14. Pika 12 e udhëzimit, ndryshohet, si më poshtë vijon:
“Dokumentacioni i përgatitur nga Komisioni i Vlerësimit, i cili i përcillet strukturës përgjegjëse për privatizimin, duhet të përmbajë vendimin e Komisionit të Vlerësimit, relacionin e Komisionit të Vlerësimit të nënshkruar nga të gjithë anëtarët, raportin e vlerësimit të hartuar nga eksperti/ekspertët dhe të nënshkruar prej tyre, kartelën e pasurisë së bashku me hartën treguese dhe të dhënat plotësuese nëse ka, miratimin e privatizimit, shkresën e ngritjes së Komisionit të Vlerësimit, si dhe genplanin/planin e rilevimit përkatës të konfirmuar nga të gjithë anëtarët e komisionit. Në zbatim të pikës 7, kreu II, të VKM-së nr. 926, datë 29.12.2014, të ndryshuar, në rast se për pronën objekt privatizimi Agjencia Shtetërore e Kadastrës nuk vendos në dispozicion kartelën e pasurisë, por vërtetimin e pasurisë për zonat kadastrale që nuk i janë nënshtruar regjistrimit fillestar, komisioni, për efekt të vlerësimit të pronës shtetërore, do të bazohet në këtë të fundit.
Në rastet kur prona shtetërore objekt privatizimi, në regjistrat e pasurisë nuk ka objekt të regjistruar, por vetëm truall, pas miratimit të ministrit, struktura përgjegjëse për privatizim ia përcjell dokumentacionin tekniko-financiar të institucionit administrues të pronës, genplanin/plan rilevimin, si dhe dokumentacion e ASHK-së strukturës përgjegjëse për shitjen e pronës shtetërore, e cila, në zbatim të kreut III, të VKM-së nr. 926, datë 29.12.2014, të ndryshuar, nënshkruan kontratën e shitjes.”.
15. Pika 13 e udhëzimit, ndryshohet si më poshtë vijon:
“Pas plotësimit të dokumentacionit, sipas afatit të parashikuar në pikën 11, të kreut II, të VKM-së nr. 926, datë 29.12.2014, të ndryshuar, procedohet si më poshtë vijon:
a) Komisioni i Vlerësimit, pasi merr të gjitha konfirmimet e nevojshme përgatit dokumentacionin tekniko-ligjor, si dhe harton vendimin shoqërues, ku më pas ia përcjell strukturës përgjegjëse për privatizim. Në këtë vendim, krahas përcaktimit të qartë të të dhënave identifikuese të pronës, si sipërfaqja e përgjithshme, ajo nën objekt dhe ajo funksionale, vlera e pronës shtetërore, si edhe përputhshmëria me dokumentacionin kadastral për pasuritë shtetërore, si edhe për linjat e prodhimit/shërbimit; shprehet edhe për përmbushjen ose jo të kritereve tekniko-ligjore, sipas legjislacionit në fuqi për privatizimin e pronës shtetërore;
b) Struktura përgjegjëse për privatizim shqyrton dhe verifikon dokumentacionin e përcjellë, së bashku me vendimin e këtij komisioni për vijimin e procedurave të privatizimit. Në rast se dokumentacioni rezulton në përputhje me legjislacionin në fuqi, struktura përgjegjëse për privatizimin përgatit vlerësimin përfundimtar për përmbushjen e kritereve në referencë të shkronjës “a”, të pikës 12, kreu II, të VKM-së nr. 926, datë 29.12.2014, të ndryshuar, ku propozon fillimin e procedurave të shitjes dhe ia dërgon ministrit përgjegjës për ekonominë. Në rast të kundërt, struktura përgjegjëse për privatizimin kërkon plotësimin e dokumentacionit apo saktësimin e tij, në përputhje me kërkesat ligjore, duke e rikthyer dosjen pranë komisionit të vlerësimit me rekomandimet përkatëse. Pas miratimit të ministrit, vlerësimi përfundimtar dhe dokumentacioni tekniko-ligjor dërgohen sipas procedurave të brendshme administrative pranë strukturës përgjegjëse për shitjen e pronës shtetërore.”.
16. Pika 14 e udhëzimit ndryshohet, si më poshtë vijon: 
“Në zbatim të shkronjës “a”, të pikës 2, kreu III, të VKM-së nr. 926, datë 29.12.2014, të ndryshuar, për rastet e shitjes së objekteve për të cilat është konfirmuar se ka pronar trualli, bëhet publikimi me afishim në faqen zyrtare të ministrisë përgjegjëse për ekonominë, në mjediset e pronës shtetërore dhe në Buletinin e Njoftimeve Zyrtare për një afat prej 20 (njëzet) ditësh, vetëm për pronarët e truallit. 
Ish-pronari i truallit që dëshiron të blejë objektin apo çdo subjekt tjetër që në bazë të dokumenteve që disponon, pretendon të ketë pronësi mbi truallin e objektit që privatizohet, duhet të paraqitet pranë ministrisë përgjegjëse për ekonominë, brenda një afati 20-ditor nga dita e publikimit (afishimit), duke depozituar:
- kërkesën me shkrim, në të cilën shprehet se dëshiron të blejë objektin e publikuar për shitje;
- dokumentacionin që vërteton pagesën prej 20% të vlerës totale të objektit (mjete kryesore + mjete xhiro), pa vlerën e truallit të objektit që kërkon të blejë;
- vendimin përkatës të Komisionit të Kthimit dhe Kompensimit të Pronave ish-pronarëve, të noterizuar, të shoqëruar me planvendosjen e pronës;
- çdo dokument tjetër ligjor të regjistruar në zyrën e regjistrimit të pasurive të paluajtshme, i cili përcakton se ai është pronar i tokës;
- dëshmi trashëgimie;
- prokurë përfaqësimi dhe marrëveshje të dokumentuar midis bashkëpronarëve, kur ka të tillë.”.
17. Në pikën 28 të udhëzimit hiqet togfjalëshi “bazuar dhe në vendimin e Komisionit të Shqyrtimit dhe Transparencës.”.
18. Pas pikës 35 shtohen pikat 35/1, 35/2, 35/3, 35/4, 35/5, 35/6, 35/7 dhe 35/8, me përmbajtje si vijon:
“35/1. Në zbatim të pikës 27, të kreut III, të VKM-së nr. 926, datë 29.12.2014, të ndryshuar, pas kryerjes së pagesës së vlerës së plotë të pronës shtetërore, struktura përgjegjëse për shitjen verifikon dokumentacionin e pronës, përfshirë dokumentacionin e rifreskuar të pronësisë të marrë nga ASHK-ja (kartelë pasurie dhe hartë treguese). Pas këtij verifikimi, drejtuesi i strukturës përgjegjëse për shitjen nënshkruan kontratën e shitjes me blerësin.
35/2. Në zbatim të pikës 34, të kreut III, të VKM-së nr. 926, datë 29.12.2014, të ndryshuar, për subjektet qiramarrëse ose enfiteozëmarrëse të pasurive shtetërore me sipërfaqe mbi 500 (pesëqind) m², të dhëna me qira ose enfiteozë sipas kontratave me tarifën “1 euro/kontrata”, kërkesa për blerjen e pasurisë shqyrtohet në përputhje me pikat 35 deri në 43 të këtij kreu, me kusht që pasuria të mos jetë pasuri shtetërore e patjetërsueshme, në kuptim të ligjit nr. 8743, datë 22.2.2001, “Për pronat e paluajtshme të shtetit”, të ndryshuar, dhe subjekti të ketë realizuar, brenda afatit të përcaktuar në kontratën e qirasë ose enfiteozës për realizimin e investimit, investime në vlerë mbi 5 000 000 (pesë milionë) euro dhe në një vlerë më të lartë se 750 (shtatëqind e pesëdhjetë) për qind e vlerës së pasurisë shtetërore objekt i kërkesës për blerje. Përmbushja e këtyre kushteve vërtetohet nëpërmjet dokumentacionit kontraktor, financiar dhe teknik, që provon realizimin dhe vlerën e investimeve, si dhe dokumentacionit që përcakton vlerën e pasurisë objekt i kërkesës.
35/3. Në zbatim të pikave 36 dhe 37, të kreut III, të VKM-së nr. 926, datë 29.12.2014, të ndryshuar, në kontratën e shitjes përfshihen dispozita që parashikojnë detyrimin e blerësit për të realizuar vlerën e plotë të investimit sipas plan-biznesit, brenda afatit të parashikuar në kontratën e mëparshme të qirasë ose enfiteozës, i cili pasqyrohet si kufizim në kartelën e pasurisë, si dhe vijimin e përmbushjes nga palët të detyrimeve të tjera të parashikuara në kontratën e mëparshme, që lidhen me çështjet teknike, ekonomike, të raportimit etj., me përjashtim të detyrimeve bazike të qirasë, ngushtësisht si institut i Kodit Civil. Në rast se blerësi nuk përmbush detyrimin për përfundimin e investimit sipas kushteve dhe afateve të kontratës së mëparshme të qirasë ose enfiteozës, ministria përgjegjëse ka të drejtë të zgjidhë në mënyrë të njëanshme kontratën e shitjes, sipas neneve 702, 703 dhe 737 të Kodit Civil, me rikthimin e pasurisë së privatizuar në pronësi të shtetit dhe me të drejtën për të mbajtur shumën e paguar më parë nga blerësi për blerjen e pasurisë. Blerësi nuk ka të drejtë ta tjetërsojë pasurinë e privatizuar tek të tretët deri në realizimin e vlerës së plotë të investimit të parashikuar në kontratën e mëparshme të qirasë ose enfiteozës, ku ky ndalim përbën hipotekë ligjore mbi pasurinë e privatizuar, në kuptim të nenit 563, shkronja “a”, të Kodit Civil, dhe pasqyrohet në regjistrin kadastral, ndërsa ky ndalim nuk pengon zhvillimin e pronës, në përputhje me projektin e përcaktuar më parë dhe legjislacionin për planifikimin dhe zhvillimin e territorit, si dhe lidhjen e kontratave të sipërmarrjes ose porosisë për objektet e ndërtuara mbi të. Pas realizimit të vlerës së investimit sipas kontratës së qirasë ose enfiteozës, brenda afatit të përcaktuar në të, blerësi njofton ministrinë përgjegjëse për ekonominë, duke paraqitur aktin e vlerësimit që vërteton përmbushjen e investimit në vlerën dhe masën e përcaktuar në kontratë.
35/4. Në zbatim të pikës 2, të kreut III/1, të VKM-së nr. 926, datë 29.12.2014, të ndryshuar, kërkesa për kryerjen e shkëmbimit paraqitet vetëm nga institucionet qendrore dhe organet e njësive të vetëqeverisjes vendore, ndërmarrjet shtetërore në varësi të tyre, të cilat kanë në përgjegjësi administrimi, pronësi ose përdorim pasurinë shtetërore, në vijim të quajtura bashkërisht “Organe propozuese”.
35/5. Në zbatim të pikës 14, të kreut III/1, të VKM-së nr. 926, datë 29.12.2014, të ndryshuar, pas marrjes së vendimit për përzgjedhjen e pasurisë, që propozohet të përfitohet përmes shkëmbimit, organi propozues i përcjell ministrisë përgjegjëse për ekonominë kërkesën për fillimin e procedurave të privatizimit përmes shkëmbimit, bazuar në argumentimin e saktë të nevojave për privatizimin e një prone tjetër nëpërmjet shkëmbimit me pronën që disponohet. 
35/6. Struktura përgjegjëse për privatizimin vlerëson kërkesën e përcjellë nga organi propozues për fillimin e procedurave të privatizimit përmes shkëmbimit dhe i propozon ministrit përgjegjës për ekonominë miratimin ose jo të kërkesës. Në rast miratimi të kërkesës nga ministri përgjegjës për ekonominë, organi propozues fillon procedurat për realizimin e shkëmbimit sipas kreut III/1, të VKM-së nr. 926, datë 29.12.2014, të ndryshuar.
35/7. Ministria përgjegjëse për ekonominë, pas shqyrtimit të dokumentacionit të paraqitur nga organi propozues, merr vendim brenda 60 (gjashtëdhjetë) ditëve nga paraqitja e kërkesës. Vendimi i arsyetuar i njoftohet titullarit të organit propozues brenda 10 (dhjetë) ditëve nga data e tij.
35/8. Ministria përgjegjëse për ekonominë, në bazë të dokumentacionit të përcaktuar në pikën 13, të kreut III/1, të VKM-së nr. 926, datë 29.12.2014, të ndryshuar, shqyrton kërkesën e organit propozues vetëm për sa u përket aspekteve të vlerësimit financiar të pronave, referuar shkronjës “ç”, të pikës 8, të të njëjtit kre, si dhe konstaton statusin, sipas dokumentacionit kadastral të përcjellë. Ajo ka të drejtë të mos e miratojë kërkesën e organit për një nga këto arsye: 
a) nëse vlera e pasurisë shtetërore është më e madhe se ajo e pronës private që propozohet të shkëmbehet me të dhe subjekti privat nuk ka ofruar kompensimin e diferencës në të holla;
b) nëse është verifikuar pasaktësi në raportet e vlerësimit të pronave ose në të dhënat e paraqitura për to; për të verifikuar këtë kriter, ministria përgjegjëse rikryen vlerësimin e pasurive që shkëmbehen, pavarësisht akteve të paraqitura nga organi shtetëror kërkues;
c) nëse është i pranishëm një nga rastet e parashikuara në pikën 4, të kreut III/1, të VKM-së nr. 926, datë 29.12.2014, të ndryshuar.”.
II. Ngarkohet ministria përgjegjëse për ekonominë për zbatimin e këtij udhëzimi.

